Ringe: En kvinde blev natten til lørdag fundet i sivene og reddet op af Ringe Sø underafkølet under en storstilet dramatisk redningsaktion med helikopter og droner i luften.

Både Beredskab Fyn og Fyns Politi rykkede til den midtfynske by kort efter midnat, idet en gruppe unge mennesker forsamlet ved kunstbænken ved Ringe Sø havde set kvinden gå i vandet. De alarmerede derfor politiet, og aktionen blev sat i gang.

Ifølge vagtchef Milan Holck Nielsen, Fyns Politi, blev kvinden fundet klokken 01.24 af redningsmandskabet, og hun var tilsyneladende påvirket, men uvist af hvad. På det tidspunkt havde hun ligget i søen i et stykke tid og var derfor meget underafkølet.

- Hun ville være afgået ved døden, hvis hun havde ligget der nogle timer mere, og vi ikke havde fundet hende og reddet hende i land, siger vagtchefen.

Hvorfor kvinden gik i søen er uvist, men ifølge politiet har det muligvis været med en mulig selvmordshensigt. Det vides dog ikke, eftersom kvinden endnu ikke er blevet afhørt.

Ifølge et øjenvidne var kvinden selv i stand til at gå ind i ambulancen.

Hvis du er i krise eller har tanker om selvmord, så sig det til nogen. Det hjælper at få sat ord på de svære tanker og følelser, du har, og du kan gøre det anonymt. Du kan kontakte Livsliniens telefonrådgivning, 70 201 201 alle årets dage fra kl. 11-04, ligesom du har mulighed for at chatte med Livslinjen.

Normalt omtales selvmord og forsøg på selvmord ikke, medmindre det som i dette tilfælde har været genstand for en stor redningsaktion i det offentlige rum.